Krejcir skuldig bevind | Maroela Media
Die Tsjeggiese sakeman Radovan Krejcir is Maandag in die Johannesburgse hooggeregshof skuldig bevind op aanklagte van ontvoering en poging tot moord in 'n saak wat verband hou met 'n mislukte dwelmtransaksie.
Die slagoffer, Bhekithemba Lukele, is die broer van die man wat Krejcir na bewering uit R70 000 en 'n multimiljoen rand se vrag onwettige metamfetamien bedrieg het. Die staat het voorgehou dat Lukele se aanranding 'n poging was om sy broer, Doctor Nkosi, 'n toesighouer by Swissport Cargo Services by OR Tambo- internasionale lughawe, te vind.
Nkosi, 'n art. 204-staatsgetuie, is in beskermde aanhouding. Dit beteken hy kan vrywaring van vervolging kry as hy met die volle waarheid vorendag kom.
Gedurende die verhoor het Nkosi gesê hy is genader om te verseker dat 'n sak, wat na bewering vol dwelms was, Australië bereik. Hy is in 2012 R6 500 betaal vir twee proeflopies om sakke na Australië te stuur en albei het misluk. Toe hy besef hy is "betrokke by gevaarlike goed", het hy R250 000 geëis.
Nkosi het gesê hy het in Junie 2014 ingestem om 'n derde keer te probeer om die sak te stuur. Hy is R70 000 gegee en toe die balans nie aan hom betaal is, het hy besluit om die sak terug te hou. Hy het toe met 'n lughawe-veiligheidsbeampte onderhandel om die inhoud van die sak te verkoop.
Lukele, 'n Oos-Randse sakeman, het in die hof getuig dat polisiebeamptes hul polisiekentekens gebruik het om hom van sy huis te ontvoer. Hulle het sy hande met kabelbinders vasgemaak en hom geblinddoek, waarna hulle hom na Krejcir se Money Point-kantoor in Bedfordview geneem het waar hy gemartel is.